Se ”Frit Vendsyssel” søndage klokken 19.45 på TV2 Nord Salto – eller stream serien her. De var blevet godt og grundigt trætte af københavnere, der kom til Skagen og scorede alle de søde piger. Inspireret af deres nye lærer, der brændte for politik og magtstrukturer, fik de fire gymnasievenner Per Jørgensen, Mogens Thomsen, Jens Gaardboe og Carsten Hildebrandt en vild idé. - Vi sad på loftet, og så var der en, der sagde ”Frit Vendsyssel længe leve” og ”skål”, fortæller Carsten Hildebrandt. Bemærkningen om et frit Vendsyssel brændte sig fast, og i 1974 så en ny forening dagens lys i Frederikshavn – foreningen ”Frit Vendsyssel” stiftet af de fire gymnasiekammerater. Formålet var at gøre Vendsyssel til en selvstændig stat. - Alle de sjove ting kom først. Vi skulle lave en spritrute mellem Hals og Egense, og vi snakkede også om, at Læsø skulle være et sted med casino og strippere, siger Carsten Hildebrandt i fjerde afsnit af serien ”Frit Vendsyssel”, hvor TV2 Nord dykker ned i, om det reelt kan lade sig gøre at løsrive Vendsyssel. På kant med Hjørring Vennerne havde masser af planer for, hvordan Vendsyssel skulle klare sig uden alt det ”pangelwærk” syd for fjorden. - Vi skulle leve af landbrug og turisme, og vi snakkede om, at man kunne dyrke vildmosen og Råbjerg Mile, fortæller Carsten Hildebrandt entusiastisk. Der blev lavet et udkast til et flag, og møntfoden skulle være skærv og wendel. Hovedstaden skulle helst være Frederikshavn. Det skulle i hvert fald ikke være Hjørring, mente de fire venner. - Vi var på kant med Hjørring. Der lå også et gymnasium. Vi tænkte, at Frederikshavn var det rigtige, siger Carsten Hildebrandt. Fredelig løsrivelse uden vold Foreningen fik hurtigt opmærksomhed, og deraf flere medlemmer. På et tidspunkt var 200 personer en del af foreningen Frit Vendsyssel og råbte med på kampråbet ”Hip hip hamster”. Planen var en fredelig løsrivelse. - Vi var meget enige om, at det ikke måtte være voldeligt. Der måtte ikke være noget revolutionsagtigt over det, siger Carsten Hildebrandt. På en tur med gymnasiet til København besluttede de fire stiftere af foreningen sig for at gøre politikerne opmærksomme på deres formål. Dengang kunne man gå frit ind i Folketingssalen – så det gjorde de. - Vi skulle dæleme over og give den gas med Frit Vendsyssel, så vi gik ind og puttede propagandamateriale ned i skufferne hos folketingsmedlemmerne, siger Carsten Hildebrandt. Om materialet gjorde indtryk på politikerne, vides ikke. Carsten, Jens, Mogens og Per hørte aldrig noget fra dem. Mest for sjov Selvom de fire gymnasievenner brugte meget energi på deres mission, var det hele mest for sjov. - Helt alvorligt var det selvfølgelig ikke. Vi havde nok ikke det krudt, der skulle til, for at gøre mere ved det, siger Carsten Hildebrandt. ”Frit Vendsyssel” drejede sig i virkeligheden mest om at tale Vendsyssel op. - Der var en tendens til, at det var lidt leverpostej heroppe. Folk rettede ikke ryggen og sagde ”vi er vendelboer, og det er vi stolte af,” siger Carsten Hildebrandt. Kan et frit Vendsyssel blive en realitet? Det undersøger TV2 Nord i serien ”Frit Vendsyssel”. Stream fjerde afsnit her – og se hele serien her.

Opsummering:
En spritrute mellem Hals og Egense. Casino og strippere på Læsø. Idéerne stod i kø, da fire gymnasievenner i 1970’erne planlagde at løsrive Vendsyssel.